text: 何可及，字允升，號若溪，雲南鶴慶府劍川州民籍，江西泰和縣人。明朝政治人物。生平.天資敏慧，苦志篤學。登萬曆四十三年己未科進士，知河南涉縣，調臨漳，俱有惠政。天啟四年甲子河南同考，拔周士美於別房黜卷中，薦第一，歸獲玉璽於漳河，進御前，膺重賞。兩舉卓異，天啟五年四月考選為陝西道御史，疏參廣西巡撫董元儒、太僕寺少卿倪應眷，並削奪。巡視西城，管節慎庫，差巡七省漕運，兼理河道，有能聲。條上三議：一議剝運以放空船、一議留津以速空船、一議委官以催空船。七年八月與漕司諸臣議於濟寧河乾為魏忠賢建表勳祠。尋以殿工加恩，升太僕寺少卿，照舊管事。魏忠賢倒臺後，請辭少卿加銜。崇禎元年二月，疏言受抑諸臣：原任天津兵備副使楊廷槐強項不屈，見忤於李明道，遂以門戶削奪；原任崇仁縣知縣崔世召祗以充運遼糧，不饜官旗之慾，捏稱未完，崔文昇紏參削奪提問；原任沐陽縣知縣何大進漕糧業經足數，貪弁橫索羅織削職，又行提問，致大進懼禍投繯。旨令分別恤錄。尋差巡鹽兩浙。值海嘯，鹽場漂蕩，以狀聞，蠲免二十餘萬，兼題修海防，商民頼之。歴任九載，題請八十餘疏。年四十六，去官退居林下，事父及繼母至孝，友愛昆弟，周恤鄉黨，以詩文自娯，當路欽為典型。崇禎六年大饑，傾儲作糜賑濟，州民多頼以活。卒年七十四。
metadata: erhwenkuo/wikipedia-zhtw
metadata: 何可及
metadata: https://zh.wikipedia.org/wiki?curid=7464156